સાધુ બોલ્યા, ‘એકવાર સંબંધોની જંજાળમાંથી બહાર આવી ગયો છું. હવે ફસાવું નથી. આપણા વંશની ત્રણ પેઢીમાં ત્રણ પુરુષો સંન્યાસી થઈ ગયા. ત્રણેએ ઘોર તપશ્ર્ચર્યા કરી. ભગવાન પાસે એક જ વરદાન માંગ્યું છે કે અમારા વંશમાં કુળનું નામ ઉજાળે અને પોતાના બાંધવો તથા ધર્મની દુર્દશાને સમાપ્ત કરી, જાતિ અને ધર્મને પ્રકાશિત કરે તેવો એક પુત્ર આપો. ભગવાને એ વરદાન આપી દીધું છે. આપણી વર્તમાન પેઢીમાં રામજી એકલો જ ગૃહસ્થ છે એટલે એ સૌભાગ્ય તમને અને રામજીને મળવાનું છે. આ વાત તમે મારા મોઢે સાંભળો એવી ભગવાનની ઇચ્છા હોવાથી જ આમ અચાનક આપણી મુલાકાત થઈ ગઈ.’